OKTÓBER 7.
Szent Szergiosz és Bakhosz vértanúk emléke
hajnali szolgálaton
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
2. hang
Üdvösséget szereztél a földön, Krisztus Istenünk, * kiterjesztéd legtisztább kezedet a kereszten, * hogy összegyűjtsd a pogány nemzeteket, *’ akik ezt kiáltják néked: Uram, dicsőség néked!
Jóságodról tanúskodó életadó keresztedet, * melyet te, Urunk, nekünk méltatlanoknak adtál, * közbenjárónkként feléd emeljük: * üdvözítsd népedet és közösségeidet, * melyek az Istenszülő által könyörögnek hozzád, *’ egyetlen Emberszerető!
Dicsőség... most és... fájdalmas Istenszülő-ének 
Midőn holtan a kereszten függve látott * a te Szűz Anyád, Krisztus, keservesen sírva mondá: * Fiam, mily félelmetes ez a titok! * Te, ki másnak örök életet adsz, * hogyan halhatsz meg önként a kereszten *’ ilyen gyalázatos halállal?
A második zsoltárcsoport után a Szent Kereszt leülői 
2. hang
A te szent képed előtt meghajlunk, Jóságos, * kérvén bűneink bocsánatát, Krisztus Istenünk, * mert önként kegyeskedtél testileg a keresztre fölmenni, * hogy megszabadítsd, kiket alkottál, az ellenség rabságából. * Ezért hálásan kiáltjuk neked: * Mindeneket örömmel betöltöttél, Üdvözítőnk, *’ eljövén a világot üdvözíteni.
Ki a földieket a kereszttel megvilágosítottad * és a bűnösöket bűnbánatra hívtad, * ne zárj ki, jó Pásztor, a te nyájadból, * hanem keress fel, Uralkodóm, az eltévelyedésben, * és sorolj a te szent nyájadba, *’ egyetlen Jóságos és Emberszerető!
Dicsőség... most és... fájdalmas Istenszülő-ének
A te kereszted alatt állott, aki mag nélkül szült téged, * és nem tudott rád tekinteni, igazságtalanul szenvedő, * jajongva felsírt, és ezt kiáltotta feléd: * Hogyan szenvedsz, szenvedéstől mentes természetű édes Fiam? *’ Énekkel magasztalom végtelen jóságodat!
Kánon
I. óda. 1. hang
A te győzedelmes jobb kezed, * ó Halhatatlan, * Istenhez méltóan erőben megdicsőült, * mert az, mint mindenható, * az ellenséget megtörte, * és Izrael népének a tenger mélyében új utat teremtett.
Krisztus szolgája, Szergiosz, ki küzdőtársként és segítőtársadként magad mellé vetted a dicséretre méltó Bakhoszt és vele együtt megvívtad a küzdelmet, add nekem a bölcsesség igéjét, a ti magasztalástokra!
Krisztus megingathatatlan sziklájára raktátok le a hit alapját, szent vértanúk, és e szilárd alapra támaszkodva az igaz vallásosság bástyáivá és tornyaivá lettetek.
Krisztus szavában hittetek, állandóan feléje törekedtetek, minden dicsőséget mulandónak tartottatok, szentek, mert elfogott benneteket az örök dicsőség szeretete.
Krisztusért el kellett hagynotok családotokat, hazátokat, tisztségeteket, s mégis örültetek. Férfias bátorsággal nőknek is illő öltözetet vettetek magatokra, az enyészhetetlenség köntösébe öltözködtetek.
Istenszülő-ének
Járj közben az Igénél, kit hozzánk való érkezésekor te szültél meg, Isten Anyja, oltalmazónk és megmentőnk, hogy kegyes és könyörületes legyen a hívekhez!
III. óda. 1. hang. Ki egyedül ismered...
Ki egyedül ismer, mint Isten, már létrejövetele előtt is mindent, látva a ti iránta való elszántságotokat, bőségesen megtöltött titeket bölcs tanítással, istenismerettel és erős lélekkel, mint az ő harcosait, ó boldogok!
Szabályszerűen jártatok el a küzdelemben, Krisztus szolgái: az enyészetre szánt, múló dicsőséget, sőt az egész világot és a világ kormányzóját isteni bölcsességű elmével, a Teremtő iránti szeretetből megvetettétek, bajnok vértanúk!
Szeplőtelen, tündöklő elmével most Isten színe előtt állotok, és a belőle áradó fényességgel töltekeztek, kifejezhetetlen boldogságot élveztek, bajnokok! Szabadítsatok meg minket is, kik benneteket ünneplünk, a kísértésektől!
Istenszülő-ének
Hajdan a halál fogságába került Ádám, most pedig megszabadul a te szülésed folytán, Isten Jegyese, mert azt a valóságos Életet szülted, Tisztaságos, aki természetfölötti módon és kimondhatatlanul, személy szerint egyesült a testtel.
Katavászia 1. hang
Ki egyedül ismered * a halandó lények erőtlenségét, * és mégis együttérzően magadra öltötted, * övezz körül engem * magasságbeli erőddel, * hogy énekeljem néked, ó Szent: * Te élő hajléka vagy * a kimondhatatlan isteni dicsőségnek, Emberszerető!
Kathizma
8. hang. Minta: A Bölcsességet és Igét...
Tiszteljük ma a hit virágait, * az Úr szellemi drágagyöngyeit és bajnokait, * Szergiosz és Bakhosz vértanúkat, * mert legyőzték az ellenségtől árasztott eltévelyedést Istenben, * a bálványok minden erejét leverték, * azért méltán kaptak az égből győzelmi koszorút * és az angyalokkal örvendeznek. * Esedezzetek Krisztus Istenhez, * hogy adjon bűnbocsánatot azoknak, *’ kik buzgón ünneplik a ti szent emléketeket!
Dicsőség... most és... fájdalmas Istenszülő-ének ugyanarra
A Kereszt mellett ott állott a te Édesanyád * és látta, hogy te az emberekért önként vállalod a testi halált, * anyai szívében tőrdöfést érzett, * fájdalommal és gyötrelemmel telt el. * De mivel kívánta az emberek üdvösségét és a világ megváltását, * imádkozva magasztalt téged és könnyezve mondá: * Támadj föl, Fiam, és üdvözítsd azokat, * akik híven dicsőítik a te szenvedésedet, * hiszen mindenkiért ontottad ki szent véredet!
IV. óda. 1. hang
Téged, ó Istenszülő Szűz, * látnoki szemeivel isteni kegyelemtől beárnyékolt * hegynek tekintett Habakuk próféta, * s a belőled származandó Izrael Szentjének * a mi üdvösségünkre * és megújulásunkra leendő eljövetelét megjövendölte.
A két fényes csillag nyugatról kelt föl, és a földet akkoriban hatalmában tartó istentelen uralkodóval szemben ellentétes irányban mozgott: Feléd, a tündöklő és üdvösséges Napkelet felé sietett, Krisztus!
Sem kard, sem tűz, sem üldözés, sem kínok nem téríthettek el Istenről vallott felfogásotoktól. Életeteket feléje irányítottátok, magasztalásra méltók, és végül elnyertétek a végtelen boldogság élvezetét.
Ezek a valóságos állócsillagok Krisztus Egyházának egén vannak, isteni kisugárzás fényével tündökölnek, és a csodák sugarait árasztva a hívek lelkét megörvendeztetik.
Bakhosz és az istenes, nemes Szergiosz az évfordulókon a kiváló híveket és a vértanúk kedvelőit szellemi vendégségre hívja, s kiválóságát bemutatja.
Istenszülő-ének
Félrevonja most a pallost az Éden kapujának őrzője a hívek előtt, és szívesen fogadja őket, mert látja, hogy meg vannak jelölve a te méhedből született Fiú tiszteletreméltó vérével és kegyelmével.
V. óda. 1. hang
Ki felvilágosítottál minket eljöveteled fényével, * és megvilágítottad kereszteddel a világ határait, * isteni értelmed fényével * világosítsd meg szíveinket is, * és mi igaz hittel énekelünk téged.
Ti, kik az eltévelyedést az igazság fegyverzetében elűztétek, és a hatalmaskodók kínzását erős lélekkel elviseltétek, győzelmet arattatok, Krisztustól győzelmi koszorút kaptatok, és most méltón örvendeztek.
A Szentháromság legyőzhetetlen erejével és kegyelmével megerősödve a két vértanú leterítette a sötétség fejedelmét, és a szolgaságba vetetteket annak megtévesztéséből kiragadta.
A dicsőséges vértanúk lelkük erejével és bátorságával s elméjük szilárdságával legyőzték az üldözők minden keserves dühét, és most az angyalok között tartózkodnak.
Istenszülő-ének
Mint a hajnal, te is fölkeltetted, Isten Anyja, a valódi Igazság soha le nem nyugvó, személy szerint megtestesült napját, és karodon hordoztad; azért mindnyájan dicsőítünk téged.
VI. óda. 1. hang. Körülvett minket a feneketlen mélység...
A vértanúk földi maradványai gyógyítások bőséges forrását buzogtatják. Merítsünk belőle bátran, hívek, és magasztaljuk a bajnokokat: a hírneves Szergioszt és a dicséretre méltó Bakhoszt!
Nehezükre esett a törvényszegő környezet, a téveszméken pedig felháborodtak, úgyhogy a mennyei ösvényen buzgón haladtak Krisztushoz, és csöndes révbe jutott Szergiosz és Bakhosz.
Feltárult a bajnok vértanúk előtt a mennyek kapuja, s maga is tisztelettel nézhette azt, hogy kegyelem folytán miként utánozták a mi Istenünk áldott szent szenvedését, és hogyan futamították meg a gonosz lelkek seregét.
Istenszülő-ének
Valóban Isten Anyjának hiszünk és vallunk téged, Tisztaságos, mert megmagyarázhatatlan módon megszülted a kezdetnélküli, egyszülött Fiút, aki az Atyától tündöklött föl öröktől fogva.
Katavászia
Körülvett minket a feneketlen mélység, * és nincs aki megmentsen bennünket, * a megöletésre szánt juhok közé számíttatánk. * Mentsd meg népedet, Istenünk, * mert te vagy az erőtlenek ereje és fölemelője! 
Konták
2. hang
Elméteket a gonosz lélekkel bátran szembefordítottátok, * annak minden csábítását visszautasítottátok, * azért a mennyből győzelmi koszorút nyertetek, hírneves vértanúk, * és egy szívvel-lélekkel zengtétek: *’ Jó és gyönyörű dolog Krisztussal együtt lenni.
Ikosz
A mennyben lakozik Szergiosz és Bakhosz, * és a tőled áradt isteni fénybe kerültek, Krisztusunk. * Én viszont még mindig a tudatlanság sötétségében járok. * Bárcsak hamar segítségemre sietnének * és a szenvedélyektől megszabadítanának, * az enyészhetetlenség köntösét küldve nékem, egyetlen Halhatatlan, * hogy megénekelhessem a fehér köntösbe öltözöttek fényes ünnepét * és hangoztassam neked, Uram: * Jó és gyönyörű dolog Krisztussal együtt lenni!
VII. óda. 1. hang
Téged, Istenszülő Szűz, * mi hívek szellemi égő kemencének tekintünk, * mert mint abban a három ifjút sértetlenül megmenté, * úgy a te méhedben újra formálta az egész embert a Fönséges, * a mi atyáinknak imádott és dicsőített Istene.
Örvendj, dicsőséges bajnokpár! Örvendj, mert fényes győzelmet arattál a zsarnoki erőszakoskodáson! Örvendj, mert befejezted a boldog pályafutást! Örvendj, mert az örök boldogságra jutottál! Örvendj, mert már Isten színe előtt vagy, Isten boldogja!
A földön teljes fénnyel ragyogva jártatok, a gonosz lelkek szemét és az egyházüldözők tekintetét a kegyelem fényével és küzdelmetek fényességével elvakítottátok, az imádott és dicsőített Istent magasztaltátok, vértanúk!
Az élő Isten templomai és élő bajnokai voltatok, dicsőséges vértanúk! A kereszt erejétől valóban megerősödtetek, az ellenség tömegeit megfutamítottátok, teljesen boldogok, és a küzdelmekben erős Istent szent énekekkel magasztaljátok.
Istenszülő-ének
Templommá, legszentebb frigyszekrénnyé lettél, Szeplőtelen, mert magadba fogadtad, méhedben körülhatároltad a felfoghatatlan és befogadhatatlan Alkotót, atyáinknak imádott és dicsőített Istenét. 
VIII. óda. 1. hang. Izrael ifjai...
Az, aki hajdan harmattal oltotta el az ifjaknak szánt lángot, a küzdelmekben megerősítette vértanúit, akik ezt zengik: Áldjátok az Urat, az Úrnak minden művei, dicsérjétek és magasztaljátok őt mindörökké!
A bajnokok a kényurak mérget árasztó és lélekrontó hízelgéseit bölcsen elutasították, és Krisztusnak hangoztatták és zengték: Áldjátok az Urat, az Úrnak minden művei, dicsérjétek és magasztaljátok őt mindörökké!
Hatékony védőszentjeinknek rendelte Krisztus Szergioszt és Bakhoszt, a valóságos győzelmi koszorú hordozóit, s ők vigyáznak mindazokra, akik ezt zengik: Áldjátok az Urat, az Úrnak minden művei, dicsérjétek és magasztaljátok őt mindörökké!
Vértanúid könyörgésére vezess engem, Uralkodó Krisztus, az erény ösvényére, tedd könnyűvé a rajta járást és méltass, hogy zenghessem: Áldjátok az Urat, az Úrnak minden művei, dicsérjétek és magasztaljátok őt mindörökké!
Istenszülő-ének
Boldognak hirdetlek téged, Istenünk valóságos Anyja, s az angyallal együtt én is Üdvözlégyet zengek neked, tisztaságos, szeplőtelen Nagyasszony! Mert téged, Szent Szűz, valóban áldanak az Úr minden művei, és magasztalnak mindörökké!
Katavászia
Izrael ifjai * az égő kemencében, * mint tisztító tűzben, * az áhítat szépsége által * aranynál is tisztábban tündököltek, kiáltván: * Áldjátok az Urat, az Úrnak minden művei, * dicsérjétek és magasztaljátok őt mindörökké!
IX. óda. A te tisztaságos szülésed előképét...
Krisztust egészen magatokénak vallhatjátok, hiszen érette hagytátok el az egész világot. Most pedig, hogy a mennybe jutottatok, az égi erőkkel szemlélitek a boldogok seregét megillető fényességet.
Nemes páros, szerezz dicséreted buzgó magasztalóinak égi kegyelmet, bűnbocsánatot, az egyetlen könyörületeshez esedezve, akihez a földi dolgokat megvetve siettél.
A hármasfényű Isten fénysugara megvilágosította a legyőzhetetlen vértanúkat, így ők a sokistenhit csalárd istentelenségét és a kényuraktól való félelmet megszüntették, és most a tiszta boldogságot élvezik.
A pályafutást jól bevégeztétek, a jámbor hitet buzgón megőriztétek és a megingathatatlan Ország elnyerésére méltókká lettetek, jóság és szépség koszorújával fölékesített vértanúk!
Istenszülő-ének
Nem fér az eszünkbe a te csodád, ó, Szűzanya! Természetfölötti módon megszülted Istennek testté lett Igéjét, ki a mindenséget isteni akaratával bölcsen fönntartja, összefogja és kormányozza.
Katavászia
A te tisztaságos szülésed előképét * mutatá a lángoló és el nem égő csipkebokor. * Most is kérünk téged, oltsd ki * a kísértések ellenünk vadul fölhevített kemencéjét, * hogy téged, Istenszülő * szüntelenül magasztaljunk! 


Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A szenteké
A testvéri szeretetben és a hitben összetartozó bajnok vértanúk, az Isten bölcse, Szergiosz, és a dicséretreméltó Bakhosz, hozzád esedeznek, Krisztus, hogy ajándékozz békességet a világnak és a világban lévőknek, győzelmet a barbár ellenség fölött uralkodónknak, nekünk magunknak pedig bűnbocsánatot és lelkünk üdvösségét!
Istenszülő-ének
Esedezzél szüntelenül, Szeplőtelen Szűzanya, a te szent véredből megtestesült Úrhoz haszontalan szolgáidért, hogy kegyelemre és menedékre találjunk alkalmas időben, vagyis azon a napon, melyen mint Isten megítéli az emberi nemet, hogy kinek-kinek érdeme szerint megfizessen, hiszen te vagy mindnyájunk oltalmazója a szükségben.
Dicséreti sztihirák
1. hang
Dáviddal zengte Szergiosz és Bakhosz vértanú: * „Íme mily jó és milyen gyönyörű, * ha együtt laknak a testvérek!” * Nem természeti kötelék, * hanem a hívő élet kötötte őket össze. * A szentek legyőzték a gonosz ellenséget, * fölvették a keresztet és Krisztust követték. * Most azért könyörögnek Urukhoz, Istenhez, *’ hogy adja meg lelkünknek a nagy irgalmat! (kétszer)
3. hang
Íme, mily jó és mily gyönyörű * a te vértanúid testvéri egysége, Urunk! * Őket nem a természet szerinti testi kötelék tette testvérekké, * hanem a hit viszi rá, * hogy vérük ontásáig testvériesen egyetértsenek. *’ Az ő könyörgésükre könyörülj rajtunk, Istenünk!
4. hang 
Csatlakozzunk a próféta szerint a szentekhez, * és zengjük a zsoltárt: * „Íme, mily jó és milyen gyönyörűséges, * ha együtt laknak a testvérek!” * – nem természet szavának követésével, * hanem a Szentlélek hitének egységében. * Minden romlást okozó lényt elvetettek, * a keresztet vállukra vették, * Krisztust követték a nemes bajnokok, * Szergiosz és Bakhosz. * Most szabadon szólhatnak az égben * és Krisztushoz esedeznek érettünk, *’ hogy adja nekünk a nagy irgalmat!
Dicsőség... 4. hang
Készségesen felöltötte Szergiosz szöges saruit, * a békesség Evangéliumának hirdetésére, * és lábának kiömlő vérével megvakította * a sarkunk után leselkedő kígyót, * és elnyerte a vértanúi koszorút. * Az ő könyörgésére, Krisztus Isten, * szögezd át félelmeddel testünket, *’ és irgalmazz nekünk!
Most és... fájdalmas Istenszülő-ének. Minta: Mint a vértanúk...
Megpillantott téged, * a kereszten függő Bárányt és Pásztort * Szülőanyád, a Bárányka, * följajdult és anyai fájdalmában feléd kiáltott: * Ó szerelmetes Fiam, * hogyan feszíthettek téged a kereszt fájára, Hosszantűrő? * Hogyan szögezhették oda kezedet és lábadat a törvényszegők, ó Ige? *’ Hogyan onthatták véredet, Uralkodó?
Előverses sztihirák
2. hang
Keresztre vele! - kiáltották, * ők, kiket mindig kegyelmeddel tápláltál, * kik a gonosztevő elbocsátását kérték, * az igazak jótevőjét pedig meggyilkolták. * De te, Krisztusom, némán hallgattál, * és eltűrted azok gonoszságát, * hogy szenvedhess értünk és megválthass bennünket, *’ mint Emberszerető.
Önként szegénnyé lettél * Ádám szegénységével, * Krisztus Istenünk, földre jöttél, a Szűztől megtestesülvén, * a keresztet magadra vállaltad, * hogy az ellenség szolgaságából megszabadíts minket, *’ Urunk, dicsőség néked!
Szentjeid sokasága, Krisztus, * esdekelve kér téged: *’ Emberszerető, könyörülj rajtunk!
Dicsőség... 2. hang 
Látva Isten Egyháza * a ti egykori küzdelmeteket, * világhírű vértanúk, * ma fényes köntöst ölt magára, * és híven ünnepli a ti emléketeket, * királyi ékességként viseli azt a gyalázatot, * melyet a ti fejetekre szórtak gúnyosan, * melyért méltókká lettetek az égi dicsőségre *’ és a végtelen boldogságra.
Most és... fájdalmas Istenszülő-ének ugyanarra
Sok nagy * gyötrelmet szenvedtél el, * ó Tisztaságos, * midőn Fiadat és Istenedet megfeszítették. * Sírtál és fel is sóhajtottál: ** Jaj nekem, * én édes gyermekem, * miként szenvedsz te ártatlanul, * hogyan függhetsz a kereszten, * te ki betöltöd a földet! * Ezért, Tisztaságos Szűz, * hittel könyörgünk hozzád, *’ tedd őt irántunk irgalmassá!
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.

